Meindert Hobbema

Meindert Hobbema (døpt 31. oktober 1638 i Amsterdam, død 7. desember 1709 samme sted) var en av de to største landskapsmalerne i den nederlandske malerkunstens gullalder. Den andre var Jacob van Ruysdael.

Liv og karriere 
Fakta om ham er tvetydige. De kronologiske data stemmer ikke med bildedateringene, slik at karrieren, etter årstall på bildene å dømme, varte fra 1650 til 1689. Kirkebøker og andre kilder gir fødselsdato en gang i 1638, og dødsdag i 1709. Dermed må han ha malt et mesterstykke som Elv gjennom skog (Bredel-samlingen) datert på bildet med 1650 i en alder av 12 år. Dette skyldes trolig at det var fordelaktig å selge bilder signert Ruysdael i en periode, og Hobbema i en annen, og så har noen ordnet signaturene. Malestilen var såpass lik, at eksperten lettere finner falske signaturer, enn finner hvem som er kunstneren bak det enkelte verk.

Den videre fremstilling bygger på at kronologien er riktig. Han ble gift 2. november 1668. Forlovere var brudens bror og Jacob van Ruysdael. På den tid hadde to fettere samme navn. Den andre var rammemaker, og vi vet ikke hvilken av de to som deltok. Hans tidligst daterte arbeide er fra 1657, slik at han antas å ha oppnådd en viss status som maler allerede på den tid.
Han må ha hatt en viss tilknytning til maleren Ruysdael, siden de gjorde reiser sammen, og laget bilder fra samme steder (Twente-regionen i Nederland og Bentheim i Tyskland). Man forestiller seg også et lærer-elevforhold i tiden omkring 1656.

Kunstmaleri var på den tid ikke særlig lønnsomt, så han forsørget familien ved å være mål- og vektkontrollør for Amsterdam kommune i tillegg. Med den inntekten holdt han seg med bolig i et ikke særlig velstående distrikt, der også Rembrandt endte sine dager. Samtiden holdt ham ikke for noen særlig god maler. Først ettertiden har rangert ham blant de beste i sin tid.

Paret fikk fire barn. Kona døde 1704 og ble begravd på en fattigkirkegård. Han døde fem år senere og fikk samme skjebne, men på en annen kirkegård.

Hvor verkene er i dag 
De beste av de daterte bildene er fra perioden 1663 til 1667. Flere av bildene er i gallerier i Brussel og St. Petersburg. National Gallery, London har flere bilder, hvorav to datert i denne perioden. Andre bilder er lokalisert til Fitzwilliam Museum i Cambridge og en fin samling i Antwerpen.

Galleri

Referanser

Litteratur 
 Héris, Henri: Sur la Vie et les Ouvrages de Meindert Hobbema in La Renaissance: Chronique des Arts et de la Littérature 54, 1839 
 Thoré, Théophile E. J.: Hobbema Gazette des Beaux-Arts 4, 1859
 Scheltema, P.:Meindert Hobbema: Quelques Renseignements sur ses Oeuvres et sa Vie Gazette des Beaux-Arts 16, 1864  
 Michel, Émile: Hobbema et les paysagistes de son temps en Hollande Paris, 1890
 Cundall, Frank: The Landscape and Pastoral Painters of Holland: Ruisdael, Hobbema, Cuijp, Potter London, 1891
 Rosenberg, Jakob: Hobbema Jahrbuch der Preussischen Kunstsammlungen 48, 1927
 Broulhiet, Georges: Meindert Hobbema (1638–1709) Paris, 1938

Eksterne lenker 
 
 
 Web Gallery of Art

Malere i den nederlandske gullalderen
Personer fra Amsterdam